
Ինչպես արդեն տեղեկացրել ենք, Վճռաբեկ դատարանում մեկնարկել է Մարդու  իրավունքների եվրոպական դատարանի դատավորի պաշտոնում Հայաստանի Հանրապետության կողմից առաջադրվող թեկնածուների ընտրության մրցույթի հարցազրույցի փուլը: Թեկնածուներից Արմեն Հարությունյանը, ում անունը նախորդ մրցույթի ընթացքում առնչվել էր մի շարք կոպիտ խախտումների հետ, այս անգամ կրկին առաջադրել է իր թեկնածությունը: Հիշեցնենք, որ խոսքը,  մասնավորապես, փաստաթղթերի ստուգման փուլում տեղ գտած խախտումների մասին է, մասնավորապես` երեք հավակնորդների` նախկին օմբուդսմեն Արմեն Հարությունյանի, դատավորներ Նորա Կարապետյանի և Արայիկ Մելքումյանի կողմից փաստաթղթերը վերջնաժամկետից հետո ներկայացնելու փաստերին: Ինչպես ավելի վաղ հայտարարել էին «Իրավունքի Եվրոպա միավորում» հասարակական կազմակերպության ներկայացիչները, նախորդ մրցույթի ընթացքում, որը չեղյալ էր հայտարարվել, արվեց ամեն հնարավորը, որպեսզի Արմեն Հարությունյանը Եվրոպայի խորհրդի խորհրդարանական վեհաժողովում այլընտրանք չունենա: 


Արմեն Հարությունյանը այսօր լրագրողների հետ զրույցում հերքեց փաստաթղթերը ուշ ներկայացնելու հանգամանքը: «Դա շատ լուրջ խախտում է: Այդ դեպքում պետք էր քաղաքացուն ոչ միայն  զրկել հարցազրույցին մասնակցելու իրավունքից, այլ նաեւ պետք էր քննարկել թե արդյո՞ք նրան պետք է թողնել մուտք գործել Հայաստան, թե՞ ոչ»,- ասաց Արմեն Հարությունյանը՝ պատասխանելով iLur.am-ի թղթակցի հարցին: Նա չհամաձայնեց նաեւ այն պնդման հետ, որ հանդիսանում է իշխանության նախընտրած թեկնածուն: «Անկախ նրանից՝ ես կընտրվեմ, թե ոչ, ես Հայաստան վերադառնալու մտադրություն չունեմ: Ես հիմա ՄԱԿ-ում բարձրաստիճան պաշտոնյա եմ, սակայն իրավաբանի համար լավագույն աշխատանքներից մեկը ՄԻԵԴ-ում դատավորի պաշտոնն է: Ինչու՞ պետք է չցանկանամ աշխատել այդ պաշտոնում»,- հայտարարեց նա: 
